**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.12.2017, ora 08.00 – 10.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 10.12.2017, ora 07.00**

**RÂURI**

**Debitele au fost în creştere, ca urmare precipitaţiilor** căzute în interval, cedării apei din stratul de zăpadă şi propagării pe râurile din bazinele Vişeu, Iza, Bârzava, Moraviţa, Caraş, Nera, Cerna şi bazinele superioare ale Someşului, Crasnei, Barcăului, Begăi şi Timişului.

Pe râurile din bazinele Jiu, Olt, Vedea, Argeş, Ialomiţa, Buzău, Putna, Rm. Sărat debitele au fost în scădere uşoară, iar celelalte râuri au fost realtiv staţionare.

Debitele se situează, în general, la valori în jurul și peste normalele lunare, exceptând râurile din bazinele: Crasna, Barcău, Crişuri, Bega, Timiș, Bârzava, Moraviţa, Caraș, Nera, Cerna, Jiu, Bârlad, Prut, cursul Siretului, bazinul superior al Argeşului, bazinul mijlociu şi inferior al Someşului și unii afluenți ai Mureșului, unde se situează la valori cuprinse între 30 şi 90% din acestea.

Formaţiunile de gheață (gheaţă la maluri) prezente pe râurile mici din bazinele superioare ale Mureşului, Bistriței și Moldovei s-au menţinut fără modificări importante.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare** cu tendinţă de uşoară creştere pe râurile din jumătatea de vest a ţării.

Sunt posibile creşteri de niveluri şi debite pe unele râuri din zonele de deal şi de munte din sud-estul ţării, ca urmare a precipitaţiilor (în general slabe cantitativ) în curs şi a celor prognozate.

Formaţiunile de gheaţă existente (gheaţă la maluri) vor fi în uşoară extindere şi intesificare şi pot apărea curgeri de năboi pe unele râuri din zona montană.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 09.12 – 10.12.2017 a fost în scădere, având valoarea de 5800 m3/s**, peste media multianuală a lunii decembrie (5200 m3/s).

În aval de Porţile de Fier debitele au fost în scădere pe sectorul Gruia – Olteniţa, staţionare la Călăraşi şi în creştere pe sectorul Cernavodă – Tulcea.

**Debitul la intrarea în ţară (secţiunea Baziaş) va fi în scădere (5500 m3/s).**

În aval de Porţile de Fier debitele vor fi în scădere pe sectorul Gruia – Călăraşi, staţionare pe sectorul Cernavodă – Vadu Oii și în creştere pe sectorul Brăila – Tulcea.

**2.** **Situaţia meteorologică în intervalul 09.12.2017, ora 09.00 – 10.12.2017, ora 06.00**

**ÎN ŢARĂ**

**ANM** a emis în data de 09.12.17, ora 11.00, următoarele mesaje privind fenomene meteo periculoase:

**-** o **INFORMARE Meteorologică**, **pentru intervalul 09.12.17, ora 11.00-10.12.17**, **ora 20.00**, vizand precipitații mixte în vest, nord și centru, ninsori la munte, intensificări ale vântului; În vestul, centrul, nordul și nord-estul țării, vor fi precipitații moderate cantitativ, la început sub formă de ploaie și lapoviță, apoi vor predomina ninsorile și local se va depune strat de zăpadă.

În regiunile sudice și sud-estice precipitații locale se vor semnala în cursul nopții de sâmbătă spre duminică și în prima parte a zilei de duminică și vor fi ploi, dar trecător și lapoviță sau ninsoare.

La munte aria ninsorilor va fi în extindere începând cu masivele vestice, iar vântul va prezenta intensificări susținute.

Temporar vântul se va intensifica și în zonele joase de relief, cu viteze în medie de 45...55 km/h.

Notă: în cursul zilei de duminică (10 decembrie), treptat precipitațiile vor fi în diminuare și în restrângere.

**Deasemenea ANM** a emis:

**-** o **ATENTIONARE METEO COD Galben**, **pentru interv. 09.12.17, orele 15.00-10.12.17, orele 16.00**, **vizand intensificări ale vântului, ninsori însemnate cantitativ, strat de zăpadă consistent, în zona de munte**. În toate zonele de munte, temporar vor fi ninsori local însemnate cantitativ și cu depunere de strat consistent de zăpadă. Vântul va avea intensificări cu viteze ce vor depăşi 60...70 km/h, iar pe creste peste 80...90 km/h, viscolind ninsoarea şi determinând scăderea vizibilităţii, respectiv

- o **ATENTIONARE METEO COD Galben**, **pt. interv. 10.12.17, orele 02.00-orele 16.00**, **vizand intensificări ale vântului, pentru** sudul Olteniei, al Munteniei și al Dobrogei.

**În intervalul menționat în sudul Olteniei, al Munteniei și al Dobrogei vântul va avea intensificări cu viteze de 55...60 km/h și temporar 70 km/h.**

Notă: În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj.

Aceaste Mesaje, respectiv Informarea meteorologică şi Atenţionarea meteorologică cod Galben, au fost transmise de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:

- *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti* (42 de prefecturi).

- *Alba, Arad, Argeş, Bacău, Bihor, Bistriţa-Năsăud, Braşov, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Giurgiu, Gorj, Harghita, Hunedoara, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Vâlcea şi Vrancea***(33 prefecturi),** **COD GALBEN;**

În cea mai mare parte a tării, vremea a fost mai caldă decât în mod obișnuit la această dată, local chiar deosebit de caldă, în special în partea central-sudică și în sudul extrem (unde abaterile față de media multianuală a datei au fost de până la 9...11 grade). Excepție au făcut masivele înalte din Munții Banatului și Carpații Meridionali, unde a fost relativ rece, dar și vestul teritoriului, acolo unde maximele termice s-au atins până la ora prânzului, apoi temperatura scăzând brusc și semnificativ. Temperaturile maxime s-au încadrat între 1 grad la Joseni și 16 grade la Bechet, Zimnicea, Giurgiu și Călărași. În vest, centru și nord nebulozitatea s-a accentuat treptat, iar aria precipitațiilor a fost în extindere; la început a plouat, apoi au fost și ninsori sau lapoviță. În restul teritoriului cerul a fost variabil, cu înnorări în cursul serii și al nopții, când, local a plouat, iar trecător au fost și precipitații mixte. În zona montană treptat au predominat ninsorile, local mai consistente, iar vântul s-a intensificat, vitezele depășind pe creste 80...100 km/h, viscolind sau spulberând zăpada. Intensificări ale vântului au fost și în zonele joase de relief, cu precădere cele din sudul țării, unde, în a doua parte a nopții, rafalele au atins 55...65 km/h. La ora 06.00 se înregistrau valori termice intre -3 grade la Dumbrăvița de Codru și la Șiria și 11 grade la Mangalia și Constanta, dar și în Delta Dunării, la Sulina și Sfântu Gheorghe. Era strat de zăpadă la munte, măsurând - în platformele stațiilor meteorologice- până la 90...95 cm (la altitudini mari în Masivele Căliman, Bucegi și Făgăraș) și pe arii restrânse în Banat, Crișana, Maramureș și Transilvania, în general sub 7 cm. În primele ore ale intervalului, în Moldova și estul Transilvaniei, pe spații mici a fost ceață.

.

***Observație:*** *începând de ieri de la ora 06.00 au fost în vigoare 9 atenționări cod galben privind fenomene meteorologice periculoase imediate, câte 3 emise de SRPV Bacău și SRPV Sibiu, 2 de SRPV Timișoara și 1 de SRPV Cluj*.

**LA BUCUREŞTI**

Vremea a fost mult mai caldă decât în mod obișnuit în prima decadă a lunii decembrie, cu o maximă termică de 13 grade la Afumați și 14 grade la Filaret și Băneasa (cu 9 grade peste media multianuală a perioadei). Pe parcursul zilei, cerul a fost variabil, iar vântul, în general, slab. Apoi cerul s-a înnorat, iar în a doua parte a nopții, trecător a plouat slab și vântul a devenit, în general, moderat. La ora 06.00 se înregistrau 3 grade la toate stațiile meteo.

**3. Prognoza meteorologică în intervalul 10.12.2017, ora 09.00 – 11.12.2017, ora 09.00**

**ÎN ŢARĂ**

Vremea se va răci în toate regiunile. **Înnorările vor persista în zona montană, unde, mai ales în prima parte a zilei, vor fi ninsori, local mai consistente în Carpații Orientali și estul Meridionalilor, iar vântul va continua să prezinte intensificări cu viteze ce vor depăși 60...70 km/h, iar pe creste 80...90 km/h, viscolind sau spulberând zăpada**. Cerul va fi noros pe timpul zilei în estul Transilvaniei și jumătatea de nord a Moldovei, unde, local, va mai ninge slab, dar și în sudul Moldovei, estul Munteniei și în Dobrogea, unde vor fi precipitații slabe, mai ales ploi, dar trecător și lapoviță sau ninsoare. In celelalte regiuni cerul va fi doar parțial noros. **Intensificări ale vântului vor fi și în zonele mai joase de relief, iar în sudul Olteniei, al Munteniei și al Dobrogei rafalele vor atinge 55...60 km/h, temporar 70 km/h.** Noaptea o altă arie de nebulozitate se va extinde în vest-nord-vest unde vor fi precipitații mixte care vor favoriza depunerile de polei, la munte vor predomina ninsorile, iar vântul se va intensifica local. Temperaturile maxime se vor încadra între -2 și 6 grade, ușor mai ridicate în sud-est, iar cele minime intre -12 grade în estul Transilvaniei și 2...3 grade în sudul Banatului.

**LA BUCUREŞTI**

Vremea se va răci accentuat, astfel că temperatura maximă va fi de 6...7 grade, iar cea minimă de -5...-3 grade. Cerul va fi variabil, cu unele înnorări la inceputul zilei, când vor fi posibile precipitații slabe. Vântul va avea intensificări pe parcursul zilei, cu rafale de 40...45 km/h.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 09 decembrie 2017 ora 20 – 10 decembrie 2017 ora 20.00.**

**STAREA STRATULUI DE ZĂPADĂ în data de 09.12.2017, ora 14.00:**

În ultimele 24 de ore, vremea a continuat să se încălzească faţă de intervalul precedent. Cerul a fost variabil, cu înnorări temporare. Vântul a suflat în general moderat, cu intensificări de peste 80 km/h pe creste, unde a spulberat zăpada. Local s-a semnalat ceaţă, asociată şi cu depunere de chiciură în zona înaltă. Stratul de zăpadă a scăzut uşor, cu câţiva cm, în întreaga zonă montană. La ora 14.00, zăpada măsura: 94 cm la Vârful Omu, 89 cm la Bâlea-Lac, 19 cm Sinaia, 8 cm la Fundata şi 6 cm la Predeal.

**EVOLUŢIA VREMII PENTRU INTERVALUL 09.12.2017 ora 20 – 10.12.2017 ora 20:**

Vremea se va răci, devenind geroasă noaptea în zonele înalte, la peste 1800m. Cerul va fi mai mult noros noaptea, când în întrega zonă montană va ninge. Izolat se pot depune 10-15 cm de zăpadă proaspătă. În cursul zilei, cerul va deveni variabil, temporar noros şi local va mai ninge slab. Vântul va prezenta intensificări susţinute, cu rafale de peste 70 km/h, iar pe creste va depăşi 90 km/h, viscolind sau spulberând zăpada. Se va semnala ceaţă asociată cu depunere de chiciură, mai ales în zonele înalte.

**Peste 1800 m:** temperaturi minime: -15 la -10 gr.C; temperaturi maxime mâine: -11 la -7 gr.C

**Sub 1800 m:** temperaturi minime: -10 la -5 gr.C; temperaturi maxime mâine: -7 la -4 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC MODERAT (2)**

În partea superioară a stratului de zăpadă regăsim cca. 20-30 cm de zăpadă proaspătă cu rezistenţă scăzută şi coeziune slabă între cristale, depuşi peste stratul mai vechi, relativ consolidat. Stratul va creşte la altitudini de peste 2000 m. Pe văi şi în zonele adăpostite sunt formate depozite mai însemnate de zăpadă. În condiţiile în care stratul nou este mediu sau puţin stabilizat, pe pantele suficient de înclinate chiar şi la supraîncărcări slabe, se pot declanşa avalanşe de dimensiuni medii şi izolat, în funcţie de condiţiile locale, chiar mari, prin dislocuirea straturilor mai vechi

La altitudini mai mici de 1800 m: **RISC REDUS (1)**

Peste actualul strat de zăpadă umedă se vor depune câţiva cm de zăpadă proaspătă, iar la suprafaţă, noaptea se vor forma cruste subţiri de gheaţă. În zonele adăpostite zăpada viscolită va fi depusă în noi depozite şi acumulări. Izolat, pe pantele înclinate sau în zonele cu acumulări mai însemnate de zăpadă, se pot produce avalanşe de mici dimensiuni datorită supraîncărcărilor mari.

**Notă:**

**RISC MODERAT -** cod galben (2) ■- pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS - risc redus (1)** - cod verde ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 07.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 08.12.2017 - 09.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMNUNICARE**